Diari Oficial de la Generalitat Valenciana


Sumari del DOGV 3318, del 28-08-1998 (1998/7214)

Convocatòria de concurs oposició per a la provisió de cinc places d'oficials de gestió parlamentària de les Corts Valencianes.
------------------------------------------------------------------------------------------------------------------------------

### Dades del document

Número de DOGV
:   3318

Data del DOGV
:   28-08-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/7214


Data del document
:   27-07-1998

Organisme emissor
:   Corts Valencianes

Tipus de document
:   Anunci

Descriptors 

:   * Parlament regional
    * concurs administratiu

Convocatòria de concurs oposició per a la provisió de cinc places d'oficials de gestió parlamentària de les Corts Valencianes. [1998/A7214]
  
Mesa de la Diputació Permanent de les Corts Valencianes
  
De conformitat amb les competències que li atorga l'article 32.4 del Reglament de la Cambra i els articles 1, 24 i 31 dels Estatuts de Govern i Règim Interior de les Corts Valencianes, a proposta de la Presidència, la Mesa de la Diputació Permanent de les Corts Valencianes, en la sessió del dia 27 de juliol de 1998, ha acordat convocar el concurs oposició per a la provisió de cinc places d'oficials de gestió parlamentària de les Corts Valencianes, que es regirà per les següents
  
Bases
  
Primera
  
És objecte d'aquesta convocatòria la provisió de cinc places d'oficials de gestió parlamentària vacants en la plantilla de les Corts Valencianes del grup C, nivell 18.
  
El nombre de places convocades es podrà ampliar, per acord de la Mesa de les Corts Valencianes, en el cas que es produïsquen vacants entre la data de la convocatòria i la de l'inici de les proves.
  
D'aquestes places, se'n reserven dues per a la provisió per promoció interna per personal funcionari de les Corts Valencianes amb titulació suficient, d'acord amb el que estableix l'article 29 dels Estatuts de Govern i Règim Interior de les Corts Valencianes. Les vacants que no es cobrisquen en aquest torn incrementaran el torn lliure.
  
Segona. Requisits dels candidats
  
Per a ser admés a les proves selectives caldrà, d'acord amb el que disposa l'article 30 dels Estatuts de Govern i Règim Interior de les Corts Valencianes, complir els requisits següents:
  
a) Tenir la nacionalitat espanyola o, d'acord amb el que estableix la Llei 17/1993, de 23 de desembre (Boletín Oficial del Estado de 24.12.93), sobre l'accés a determinats sectors de la funció pública dels nacionals de la resta d'estats membres de la Unió Europea, tenir la nacionalitat d'un país membre de la Unió Europea o la de qualsevol d'aquells estats als quals, en virtut de tractats internacionals signats per la Unió Europea i ratificats per Espanya, siga aplicable la llibre circulació de treballadors en els termes en què aquesta es troba definida en el tractat constitutiu de la Unió Europea.
  
b) Haver fet 18 anys d'edat.
  
c) Posseir el títol de Batxiller Superior, BUP, Formació Professional de segon grau, o equivalent, o haver aprovat les proves d'accés a la universitat per a majors de 25 anys, o estar en condicions d'obtenir-lo en la data que finalitze el termini de presentació d'instàncies.
  
d) No estar inhabilitat per a l'exercici de la funció pública per sentència ferma.
  
e) No haver sigut separat del servei públic mitjançant un expedient disciplinari.
  
f) No patir cap malaltia ni defecte físic que impedisca l'exercici de les funcions corresponents.
  
g) Complir els requisits que s'estableixen en aquesta convocatòria.
  
Els candidats o candidates hauran de complir aquests requisits en la data que finalitze el termini de presentació de sol·licituds.
  
Aspirants amb discapacitació:
  
El tribunal establirà, per a les persones discapacitades que així ho sol·liciten, les adaptacions que calguen per a la realització de les proves. A aquest efecte, les persones interessades hauran de formular la petició corresponent en la sol·licitud de participació en aquesta oposició.
  
Tercera. Procediment de selecció
  
El procediment de selecció de les persones aspirants constarà de les fases següents, que podran realitzar-se simultàniament per als torns lliure i de promoció interna:
  
1. Concurs
  
2. Oposició
  
1. Fase de concurs
  
El procés de selecció s'iniciarà amb la fase de concurs; amb aquest fi es reunirà el tribunal en la data que determine el seu president.
  
En aquesta data, que serà anunciada prèviament al tauler d'anuncis de les Corts Valencianes, el tribunal avaluarà els mèrits al·legats, fent públiques les puntuacions aconseguides per cada persona aspirant.
  
Finalitzada la fase de concurs, el tribunal anunciarà la data d'inici dels exercicis de l'oposició. Aquesta data serà anunciada amb una antelació no inferior a 15 dies, i es publicarà en el Butlletí Oficial de les Corts Valencianes.
  
En la fase de concurs es valoraran els mèrits que a continuació s'assenyalen, d'acord amb el barem següent:
  
a) Haver ocupat una plaça anàloga en aquest o altre parlament o en l'administració pública, 0,25 punts per any, fins a un màxim de 2 punts.
  
b) Mèrits acadèmics, títols professionals que tinguen relació amb la plaça que s'ha d'ocupar. Es puntuaran, així mateix, els que facen referència a coneixements de taquigrafia, maneig d'ordinadors, tractament de textos, etc., fins a un màxim de 2 punts.
  
c) Cursos realitzats: es valoraran els cursos de formació i perfeccionament que tinguen relació amb temes de caràcter general de l'administració pública, o bé amb la plaça que s'ha d'ocupar, així com els relatius al maneig d'ordinadors i tractament de textos organitzats per centres oficials, fins a un màxim de 2 punts.
  
d) Altres mèrits: es tindran en compte els coneixements d'idiomes acreditats documentalment, fins a un màxim de 2 punts.
  
La justificació dels mèrits inclosos en el barem anterior es realitzarà per qualsevol mitjà de prova admés en dret, i en particular:
  
- Per a títols acadèmics, original o fotocòpia compulsada.
  
- Per a serveis prestats en administracions públiques, certificat expedit per l'òrgan competent.
  
- Per als idiomes, títols i certificats del corresponent centre docent.
  
2. Fase d'oposició
  
La fase d'oposició consistirà en la realització dels exercicis que a continuació s'indiquen:
  
Primer exercici: consistirà a efectuar una còpia a màquina durant 10 minuts, a la velocitat mínima de 250 pulsacions per minut, d'un text que es facilitarà a les persones opositores. Es tindran en compte el nombre de pulsacions i la perfecció del text mecanografiat. Per a la realització d'aquest exercici les persones opositores utilitzaran les seues màquines convencionals, no podent-hi utilitzar les elèctriques o electròniques.
  
Segon exercici: consistirà en l'exposició per escrit, durant un temps màxim de dues hores, de dos temes trets a l'atzar pel tribunal, entre els que constitueixen el programa corresponent a aquest exercici (annex I). Posteriorment, aquest exercici serà llegit davant el tribunal. Per a això, aquest exercici s'ajustarà a les normes següents: una vegada que les persones opositores hagen acabat d'escriure, introduiran les quartilles o folis que hagen redactat en un sobre, en la solapa del qual firmarà la persona interessada junt amb el president i el secretari o secretària del tribunal, sota la custòdia del qual quedaran tots els sobres. Quan corresponga d'acord amb la base de la convocatòria, la persona opositora obrirà el sobre firmat per ella davant el tribunal i procedirà a la lectura dels folis que haja redactat. Les persones opositores que no complisquen el que s'ha prescrit en aquesta norma perdran tots els seus drets.
  
Aquests dos exercicis seran eliminatoris i es qualificaran de 0 a 10 punts, i caldrà obtenir un mínim de 5 punts per a passar a l'exercici següent.
  
Tercer exercici: consistirà en la traducció del castellà al valencià d'un text proposat pel tribunal, durant un temps màxim de 30 minuts.
  
Aquest últim exercici es qualificarà de 0 a 5 punts.
  
Al final dels exercicis primer i segon es farà pública una relació de les persones aspirants aprovades, amb la indicació de la puntuació aconseguida.
  
Al final del tercer exercici es farà pública una relació de les persones aspirants amb indicació de la puntuació obtinguda en aquest.
  
La qualificació de la fase d'oposició estarà determinada per la suma aritmètica de les corresponents als tres exercicis esmentats.
  
La qualificació del concurs oposició estarà determinada per la suma aritmètica dels punts obtinguts en la fase de concurs i en la d'oposició.
  
En aquells exercicis que no puguen efectuar-se conjuntament, l'ordre d'actuació de les persones aspirants serà, de conformitat amb la Resolució de 30 de gener de 1998, de la Direcció General de la Funció Pública, per ordre alfabètic de cognoms començant per la lletra P.
  
Desenvolupament dels exercicis:
  
El primer exercici es realitzar al lloc, data i hora que establisca el tribunal. La resolució dictada a aquest efecte s'anunciarà al tauler d'anuncis de les Corts Valencianes i es publicarà en el Butlletí Oficial de les Corts Valencianes amb una antelació no inferior a 15 dies.
  
Començades les proves, l'anunci de la realització dels exercicis restants, el farà públic el tribunal al local on s'haja efectuat l'exercici anterior i a la seu de les Corts Valencianes, amb una antelació de 48 hores com a mínim.
  
Les persones aspirants seran convocades per a cada exercici en crida única, i seran excloses d'aquestes proves les persones que no hi compareguen, llevat dels casos de força major degudament justificats i apreciats pel tribunal.
  
Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que compareguen una vegada conclosa la crida de les persones aspirants.
  
Les persones aspirants hauran d'acreditar la seua identitat mitjançant la presentació del document nacional d'identitat o document equivalent per als nacionals d'altres estats a què fa referència la base segona, o del resguard amb fotografia, del passaport o del permís de conduir, sense que per a aquest fi siguen vàlides les fotocòpies compulsades d'aquests documents. L'incompliment d'aquest requisit per alguna persona aspirant determinarà la seua exclusió de la realització de les proves.
  
Quarta. Sol·licituds
  
Les persones que desitgen prendre part en aquest concurs oposició hauran de presentar o remetre la sol·licitud (segons el model que figura en l'annex II), dirigida al president de les Corts Valencianes, al Registre de les Corts Valencianes, carrer Llibertat, 10 de València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
En la sol·licitud es farà la declaració expressa del torn pel qual s'opta (lliure o promoció interna).
  
La sol·licitud anirà acompanyada d'una fotocòpia del document nacional d'identitat, o document equivalent per als nacionals d'altres estats a què fa referència la base segona, així com d'una relació dels mèrits que s'al·leguen per a la seua valoració en la fase de concurs, havent de presentar-ne l'acreditació documental (títols, certificats, etc.).
  
Les persones aspirants amb discapacitació assenyalaran en l'imprés de sol·licitud les mesures d'adaptació que necessiten, d'acord amb la classificació següent:
  
1. Eliminació de barreres arquitectòniques i taula adaptada a la cadira de rodes.
  
2. Ampliació del temps de durada de l'exercici
  
3. Augment de les dimensions dels caràcters de l'examen, per dificultat de visió.
  
4. Necessitat d'intèrpret, per a persones sordes.
  
5. Sistema braille d'escriptura, per a persones invidents.
  
Cinquena. Admissió de persones candidates
  
Finalitzat el termini de presentació d'instàncies, la Presidència de les Corts Valencianes aprovarà la relació provisional de persones admeses i excloses, que es publicarà en el Butlletí Oficial de les Corts Valencianes, i s'hi assenyalarà, d'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, el termini d'esmena de defectes que haja produït la persona interessada o, si pertoca, el d'al·legacions per a les persones excloses de la llista.
  
Finalitzat aquest termini, i vistes les reclamacions i esmenats els defectes, es dictarà una resolució que aprove la llista definitiva de persones admeses i excloses, tant de les que opten pel torn lliure com per promoció interna, la qual serà publicada en el Butlletí Oficial de les Corts Valencianes.
  
Igualment, el president de la cambra ordenarà la publicació en el Butlletí Oficial de les Corts Valencianes de:
  
- El tribunal qualificador que ha de jutjat el concurs oposició.
  
- El lloc, data i hora d'inici del primer exercici de la fase d'oposició.
  
Sisena
  
El tribunal qualificador, que serà designat per la Mesa de les Corts, estarà compost de la manera següent:
  
President: el president de les Corts Valencianes o vicepresident en qui delegue.
  
Vocals:
  
- Dos membres de la Mesa de les Corts Valencianes.
  
- El lletrat major.
  
- Una persona funcionària de les Corts Valencianes pertanyent al grup C o superior, designat per la Mesa, oït el Consell de Personal.
  
- Un representant del Consell de Personal, que actuarà amb veu i sense vot.
  
El secretari o secretària, que serà una persona funcionària de les Corts, que actuarà a aquest efecte amb veu i sense vot.
  
El tribunal quedarà constituït, a més, per les persones suplents respectives que, simultàniament amb els titulars, hauran de designar-se.
  
En el cas que es produïsca la pèrdua de les condicions en virtut de les quals s'haja efectuat el nomenament dels membres del tribunal, amb posterioritat a aquest, la Mesa de les Corts podrà procedir a la substitució consegüent del membre de què es tracte, la qual serà publicada en el Butlletí Oficial de les Corts Valencianes.
  
El tribunal no podrà constituir-se sense l'assistència d'almenys cinc dels seus membres, titulars o suplents indistintament, ni actuar sense l'assistència d'almenys de quatre dels seus membres, titulars o suplents indistintament.
  
El tribunal podrà utilitzar, sota la seua direcció, ajudants per a agilitar les proves. Així mateix, el tribunal podrà disposar la incorporació al seu treball de persones assessores especialistes per a les proves que considere convenient; aquestes persones assessores limitaran la seua actuació a l'exercici de la seua especialitat tècnica, no tenint en cap cas vot.
  
Els membres del tribunal, així com les persones assessores, hauran d'abstenir-se d'intervenir i podran ser recusades per les persones interessades quan concórreguen en elles circumstàncies de les establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-se'n aquelles persones que hagen realitzat tasques de preparació de persones aspirants en els cinc anys anteriors a la publicació d'aquesta convocatòria.
  
El president del tribunal adoptarà les mesures oportunes per a garantir que els exercicis de l'oposició, que no siguen llegits davant el tribunal, siguen corregits sense que es conega la identitat de les persones aspirants.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
El tribunal, a l'efecte d'indemnitzacions per assistència a les sessions, es regirà d'acord amb el que disposa el Decret 24/1997, d'11 de febrer, del Govern Valencià, sobre indemnització per raó del servei i gratificacions per serveis extraordinaris.
  
Setena
  
Finalitzat el concurs oposició, es farà pública una llista de persones aprovades per a ambdós torns, així com una altra general refosa, segons l'ordre de puntuació obtinguda, que s'elevarà a la Mesa de les Corts Valencianes amb la corresponent proposta de nomenament.
  
El tribunal no podrà aprovar ni declarar que han superat el concurs oposició un nombre de persones aspirants superior al de places convocades.
  
Les persones aspirants proposades pel tribunal per a ocupar places hauran d'entregar al Departament de Gestió de Personal, dins del termini de 20 dies hàbils comptadors a partir que es faça pública la llista de persones aprovades, els documents següents:
  
1. Certificat de naixement, expedit pel registre civil corresponent o fotocòpia compulsada del document nacional d'identitat o document equivalent per als nacionals d'altres estats a què fa referència la base segona.
  
2. Certificat mèdic acreditatiu de no patir cap malaltia ni defecte físic que impedisca l'exercici de les funcions corresponents, expedit pel centre competent de la Direcció Territorial de Sanitat de la Conselleria de Sanitat, o pels organismes competents de les comunitats autònomes.
  
3. Fotocòpia compulsada del títol de Batxiller Superior, BUP, Formació Professional de segon grau, o equivalent, o certificat d'haver superat les proves d'accés a la universitat per a majors de 25 anys.
  
4. Declaració jurada o promesa de no haver sigut separat del servei públic mitjançant un expedient disciplinari, ni estar inhabilitat per a l'exercici de la funció pública.
  
Vuitena
  
Una vegada comprovada la conformitat dels documents presentats, la Mesa efectuarà el nomenament corresponent, que serà publicat en el Butlletí Oficial de les Corts Valencianes i notificat a les persones interessades.
  
Aquestes hauran d'incorporar-se al servei de les Corts Valencianes en el termini de 20 dies hàbils comptadors a partir de la notificació. Si es produeix algun defecte en la documentació que impedisca el nomenament, o les persones nomenades no s'incorporen al seu lloc de treball en el termini establit, la Mesa podrà substituir-les per les que les seguisquen en puntuació en la qualificació del tribunal d'entre les que hagen superat tots els exercicis.
  
Les persones nomenades ho són amb caràcter provisional per un període de sis mesos, d'acord amb el que disposa l'article 33 dels Estatuts de Govern i Règim Interior de les Corts Valencianes. Superat aquest període de pràctiques, seran nomenades, si pertoca, funcionàries de les Corts Valencianes.
  
Novena
  
La sol·licitud de les persones interessades per a prendre part en aquesta convocatòria suposa l'acceptació expressa d'aquestes bases.
  
Deu
  
Contra les actuacions del tribunal, es podrà interposar un recurs davant la Mesa de les Corts Valencianes, en el termini d'un mes comptador a partir de l'endemà de la seua publicació, segons el que disposa l'article 66 dels Estatuts de Govern i Règim Interior de les Corts Valencianes.
  
La Mesa de les Corts Valencianes interpreta i completa el contingut de les bases adés esmentades i adopta resolució definitiva en totes les qüestions que se'n deriven de l'aplicació. Podran ser impugnades les seues resolucions per les persones interessades d'acord amb el que estableix la llei de Règim Jurídic de les Administracions Públiques i del Procediment Administratiu Comú.
  
Cosa que es publica perquè se'n prenga coneixement, de conformitat amb el que estableix l'article 91.1 del Reglament de les Corts Valencianes.
  
València, 27 de juliol de 1998.- El president: Hèctor Villalba Chirivella.
  
ANNEX I
  
Programa segon exercici
  
Tema 1. El dret. L'ordenament jurídic. Les fonts del dret.
  
Tema 2. La Constitució: idea general. La Constitució espanyola de 1978. Principis bàsics. La reforma de la Constitució.
  
Tema 3. Els drets i deures fonamentals en la Constitució espanyola. En especial el dret d'associació política i sindical.
  
Tema 4. Els òrgans constitucionals. La Direcció de l'estat i les seues formes. La Corona en la Constitució espanyola. Les funcions constitucionals del rei. La sanció de les lleis.
  
Tema 5. Les Corts Generals. El Govern: composició. El Tribunal Constitucional.
  
Tema 6. La Unió Europea. Els tractats fundacionals i els tractats d'adhesió posteriors. Institucions: el Consell, el Parlament, la Comissió, el Tribunal de Justícia. Efectes de la integració europea sobre l'organització de l'estat espanyol.
  
Tema 7. El sistema d'autonomies de la Constitució espanyola. El procés autonòmic valencià.
  
Tema 8. L'Estatut d'Autonomia de la Comunitat Valenciana. Característiques generals. Les institucions de la Generalitat.
  
Tema 9. La Sindicatura de Comptes. El Síndic de Greuges. El Consell Valencià de Cultura. El Consell Jurídic Consultiu.
  
Tema 10. El president de la Generalitat: les seues funcions. El Govern Valencià: composició, estructura i funcions.
  
Tema 11. Les Corts Valencianes. Sistema electoral. Composició i funcions. Els grups parlamentaris.
  
Tema 12. La Presidència i els òrgans de govern de les Corts Valencianes. El president: elecció i funcions. La Mesa: composició i funcions. La Junta de Síndics. La Diputació Permanent.
  
Tema 13. La funció legislativa de les Corts Valencianes. La iniciativa legislativa i les seues classes. Les esmenes. Retirada de projectes i proposicions de llei. La funció pressupostària.
  
Tema 14. El procediment legislatiu. Les seues diferents fases. Especialitats en el procediment.
  
Tema 15. La funció de control. Concepte. Preguntes. Interpel·lacions. Mocions. Les comissions d'investigació.
  
Tema 16. El diputat. El seu estatut. Les prerrogatives parlamentàries. Concepte, significat i límits. La investidura, la moció de censura i la qüestió de confiança.
  
Tema 17. Les comissions parlamentàries. Concepte, composició i classes. La Mesa de la Comissió. Elecció, composició i funcions.
  
Tema 18. Els estatuts de govern i règim interior de les Corts Valencianes. Organització dels serveis. Òrgans competents en matèria de personal. Drets i deures dels funcionaris de les Corts Valencianes.
  
Tema 19. El procediment administratiu: concepte. Els seus principis. Els subjectes del procediment: administració i administrat.
  
Tema 20. La iniciació del procediment administratiu: iniciació d'ofici. Iniciació a instància de part.
  
Tema 21. La instrucció. Concepte. Funcions. Al·legacions, informació pública. L'audiència de l'interessat. La prova. L'ordenació: els seus principis.
  
Tema 22. Finalització del procediment. La resolució. El desistiment. La renúncia. La caducitat. Els recursos administratius: concepte, característiques i classes.
  
Tema 23. L'atenció al públic: acollida i informació a l'administrat. Els drets dels ciutadans enfront de l'administració. Dret d'accés a arxius. Registres: dret d'accés a registres.
  
Tema 24. Concepte de document, registre i arxiu. Funcions del registre i de l'arxiu. Classes d'arxiu i criteris d'ordenació. Especial consideració a l'arxiu de gestió.
  
Tema 25. Introducció general a les eines informàtiques en la gestió administrativa. Entorns: Windows.
  
Tema 26. Tractament de textos: conceptes generals. Microsoft Word. Fulls de càlcul: Conceptes generals. Excel.
  
Tema 27. Bases de dades: conceptes generales. Aplicacions. Microsoft Access.
  
ANNEX II
  
Model de sol·licitud
  
Concurs oposició per a la provisió de cinc places d'oficials de gestió parlamentària de les Corts Valencianes.
  
Convocatòria de data ...
  
...
  
( primer cognom)
  
...
  
(nom)
  
...
  
(segon cognom)
  
Data de naixement ...
  
Nacionalitat ...
  
Document nacional d'identitat ...
  
Domicili ...
  
Població ... CP ...
  
Telèfon ...
  
Torn pel qual opta: \_ Lliure
  
(ratlleu el que no pertoque) \_ Promoció interna
  
Aspirants amb discapacitació: mesures d'adaptació que sol·liciten:
  
1 2 3 4 5
  
El sotasignat declara que compleix tots els requisits assenyalats en la base segona de la convocatòria, els quals acreditarà documentalment d'acord amb la base setena.
  
València, ... de ... de 199 ...